Τζόζεφ Κέλερ

Ο **Τζόζεφ Κέλερ** (Joseph Bishop Keller, 31 Ιουλίου 1923 - 7 Σεπτεμβρίου 2016) ήταν Αμερικανός μαθηματικός με ειδίκευση στα εφαρμοσμένα μαθηματικά. Είναι περισσότερο γνωστός για το έργο του πάνω στη "γεωμετρική θεωρία της περίθλασης" (GTD).

## Νεαρή ηλικία και εκπαίδευση
Γεννήθηκε στο Πάτερσον του Νιου Τζέρσεϊ στις 31 Ιουλίου 1923 και φοίτησε στο Eastside High School, όπου ήταν μέλος της ομάδας μαθηματικών. Αφού έλαβε το προπτυχιακό του δίπλωμα το 1943 από το Πανεπιστήμιο της Νέας Υόρκης, ο Κέλερ έλαβε το διδακτορικό του δίπλωμα το 1948 στο ίδιο πανεπιστήμιο υπό την καθοδήγηση του Ρίτσαρντ Κούραντ. Διετέλεσε καθηγητής Μαθηματικών στο Ινστιτούτο Courant του Πανεπιστημίου της Νέας Υόρκης μέχρι το 1979. Στη συνέχεια ήταν καθηγητής μαθηματικών και μηχανολογίας στο Πανεπιστήμιο του Στάνφορντ μέχρι το 1993, οπότε και έγινε ομότιμος καθηγητής.

## Ἐρευνα
Ο Κέλερ ασχολήθηκε με την εφαρμογή των μαθηματικών σε προβλήματα της επιστήμης και της μηχανικής, όπως η διάδοση των κυμάτων. Συνέβαλε στη μέθοδο Αϊνστάιν - Μπριλούιν - Κέλερ για τον υπολογισμό των ιδιοτιμών σε κβαντομηχανικά συστήματα.

## Βραβεία
Ο Κέλερ τιμήθηκε με το Βραβείο Lester R. Ford (από κοινού με τον David W. McLaughlin) το 1976 και (χωρίς να το μοιραστεί) το 1977. Το 1988 τού απονεμήθηκε το Εθνικό Μετάλλιο Επιστήμης των ΗΠΑ και το 1997 έλαβε το Βραβείο Βολφ από το Ίδρυμα Βολφ που εδρεύει στο Ισραήλ. Το 1996 του απονεμήθηκε το βραβείο Νέμερς στα Μαθηματικά. Το 1999, του απονεμήθηκε το βραβείο Ig Nobel για τον υπολογισμό του τρόπου κατασκευής ενός στόμιου τσαγιέρας που δεν στάζει. Μαζί με τους Πάτρικ Β. Γουόρεν, Ρόμπιν Κ. Μπολ και Ρέιμοντ Ε. Γκόλντσταϊν, ο Κέλερ τιμήθηκε με το Ig Nobel το 2012 για τον υπολογισμό των δυνάμεων που διαμορφώνουν και μετακινούν τα μαλλιά σε αλογοουρές. Το 2012, έγινε μέλος της Αμερικανικής Μαθηματικής Εταιρείας.

## Προσωπική ζωή
Η δεύτερη σύζυγος του Κέλερ, η Αλίς Σ. Γουίτεμορ, ξεκίνησε τη σταδιοδρομία της ως καθαρή μαθηματικός, αλλά άρχισε να ενδιαφέρεται για την επιδημιολογία και τη βιοστατιστική. Ο Κέλερ είχε έναν αδελφό που ήταν επίσης μαθηματικός, τον Χέρμπερτ Μ. Κέλερ, ο οποίος μελέτησε αριθμητική ανάλυση, επιστημονικό λογισμό, θεωρία διακλάδωσης, μεθόδους παρακολούθησης μονοπατιών και ομοτοπίας και υπολογιστική δυναμική ρευστών. Ο Χέρμπερτ Κέλερ ήταν καθηγητής στο Caltech. Και τα δύο αδέλφια συνέβαλαν στους τομείς του ηλεκτρομαγνητισμού και της δυναμικής ρευστών. Ο Τζόζεφ Κέλερ πέθανε στο Στάνφορντ της Καλιφόρνια στις 7 Σεπτεμβρίου 2016, μετά από υποτροπή του καρκίνου των νεφρών που διαγνώστηκε για πρώτη φορά το 2003.

## Δημοσιεύσεις
* J.B. Keller. *On solutions of Δu=f(u).* Comm. Pure Appl. Math. 10 (1957), 503–510.
* Edward W. Larsen and Joseph B. Keller. *Asymptotic solution of neutron transport problems for small mean free paths.* J. Mathematical Phys. 15 (1974), 75–81.
* Joseph B. Keller and Dan Givoli. *Exact nonreflecting boundary conditions.* J. Comput. Phys. 82 (1989), no. 1, 172–192.
* Jacob Rubinstein, Peter Sternberg, and Joseph B. Keller. *Fast reaction, slow diffusion, and curve shortening.* SIAM J. Appl. Math. 49 (1989), no. 1, 116–133. 
* Marcus J. Grote and Joseph B. Keller. *On nonreflecting boundary conditions.* J. Comput. Phys. 122 (1995), no. 2, 231–243.
* Leonid Ryzhik, George Papanicolaou, and Joseph B. Keller. *Transport equations for elastic and other waves in random media.* Wave Motion 24 (1996), no. 4, 327–370.

## Παραπομπές


Κατηγορία:Μαθηματικοί αναλυτές
Κατηγορία:Αμερικανοί μαθηματικοί
Κατηγορία:Μαθηματικοί του 20ού αιώνα
Κατηγορία:Μαθηματικοί του 21ου αιώνα